На основу члана 10, члана 20, члана 22. став 5, члана 28, члана 35. став 2, члана 37. став 3, члана 57, члана 59. став 4, члана 91. став 3, члана 101. ст. 1, 4. и 7, члана 107. став 3, члана 110. став 5, члана 114. став 2, члана 115. став 2, члана 121. став 6, члана 124. став 1, члана 126, члана 128. став 3, члана 138. став 4, члана 144. став 4, члана 145. став 2. тачка 3), члана 146. став 4, члана 148, члана 150. став 1. тачка 1) алинеја прва, члана 156. став 2, члана 158, члана 160. став 1. тачка 5), члана 168, члана 169. став 2, члана 173. став 2, члана 174. став 2, члана 175. став 2, члана 180. став 2, члана 188. ст. 3. и 5, члана 201. став 3, члана 203. став 3, члана 208. став 4, члана 209. ст. 3. и 5, члана 210. став 2, члана 217. став 1. тачка 6), члана 221. став 4. тачка 2), члана 222, члана 225. став 6, члана 227. став 2, члана 229. став 2, члана 236, члана 251. став 4, члана 255. став 5, члана 260. став 3, члана 268. став 2, члана 276. став 1, члана 277, члана 288. став 3. Царинског закона (,,Службени гласник РСˮ, бр. 18/10, 111/12, 29/15 и 108/16) и члана 42. став 1. Закона о Влади (,,Службени гласник РСˮ, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС и 44/14),

Влада доноси

УРЕДБУ

О ДОПУНАМА УРЕДБЕ О ЦАРИНСКИ ДОЗВОЉЕНОМ

ПОСТУПАЊУ С РОБОМ

**Члан 1.**

У члану 405. став 2. Уредбе о царински дозвољеном поступању с робом („Службени гласник РС”, бр. 93/10, 63/13, 145/14, 95/15 и 44/16) после речи: ,,царинска пломбаˮ додају се запета и речи: ,,електронски локатор,ˮ.

**Члан 2.**

После члана 405. додаје се члан 405а, који гласи:

,,**Члан 405а**

Електронски локатор је ГПС уређај са интегрисаним приступом мрежи мобилне телефоније (минимално ГПРС типа) у кућишту за електронско обезбеђење товарног простора, са омчом која спречава неовлашћено отварање товарног простора.

Електронски локатор омогућава безконтактну идентификацију и аутоматско праћење транспорта робе и/или превозних средстава приликом увоза, извоза и транзита на царинском подручју Републике Србије.

Сваки електронски локатор има јединствени идентификациони број.

Тело електронског локатора може бити у различитим бојама и мора да има утиснут назив: ,,Управа царина РСˮ, који се не може избрисати уобичајеним руковањем.

Електронски локатор се употребљава помоћу софтвера. Софтвер обједињује рад свих електронских локатора и оператора у систему, прикупља, обрађује, архивира и доставља податке о локацији, положају, врсти и количини робе која се прати и о траси пута којом се роба креће и креира тражене извештаје. Софтвер се инсталира на рачунаре Управе царина.

Електронски локатор мора да испуњава својства утврђена Прилогом 31а, који је одштампан уз ову уредбу и чини њен саставни део.

Електронски локатор се поставља на превозно средство (друмско возило, приколица, полуприколица и/или контејнер и/или бродски контејнер у речном саобраћају и/или железнички вагон) којим се врши превоз робе.

Електронски локатор поставља на превозно средство и скида са превозног средства искључиво овлашћени царински службеник, у време предвиђено за обављање редовних царинских формалности.

Електронски локатор се поставља тако да неовлашћеним лицима спречава приступ простору у коме је смештена роба и да омогућава приступ ГПС сигналима и сигналима мреже мобилне телефоније.

Очитавање електронског локатора врши се ручним уређајем било где на терену, и то:

1. обавезно - приликом монтаже на и демонтаже са превозног средства од стране царинског службеника, с тим да се мора идентификовати и забележити у систему;
2. повремено - од стране другог овлашћеног царинског службеника.

Очитавањем електронског локатора добија се извештај о садржини пошиљке претходно унете у систем, статусу електронског локатора (исправно, неисправно) и времену последњег емитовања сигнала електронског локатора у систему.

Електронски локатор треба да омогући:

1. праћење робе у транзиту између транзитних царинарница;
2. праћење робе која се извози од полазне до излазне царинарнице, односно од простора пошиљаоца до граничне царинске испоставе у поједностављеном извозном поступку;
3. праћење робе која се увози од улазне до одредишне царинарнице, односно од граничне царинске испоставе до простора примаоца у поједностављеном увозном поступку.

Управа царина обезбеђује опрему потребну за употребу електронских локатора, као и све потребне елементе за функционисање система.”

**Члан 3.**

Ова уредба ступа на снагу осмог дана од објављивања у ,,Службеном гласнику РСˮ, а примењује се од 1. октобра 2017. године.

05 Број:110-1332/2017-1

У Београду, 14. фебруара 2017. године

ПРЕДСЕДНИК

Александар Вучић

Прилог 31а

**СВОЈСТВА ЕЛЕКТРОНСКОГ ЛОКАТОРА**

Облик и димензије електронског локатора варирају зависно од начина њиховог стављања, с тим да димензије морају да буду такве да осигурају лако очитавање идентификационих ознака и лако забрављивање товарног простора.

Материјал од ког је израђен локатор мора да буде отпоран на ломљење и да спречава неопажено фалсификовање.

Електронски локатор мора да има најмање следеће карактеристике:

* да је отпоран у редовној употреби;
* да се лако проверава и препознаје;
* да је израђен тако да било које ломљење или уклањање оставља трагове видљиве голим оком;
* да има уписане идентификационе ознаке;
* да је направљен за вишеструку употребу, на начин који ће дозволити да се код сваког поновног коришћења може уписати јединствена идентификациона ознака;
* да обезбеди праћење целокупног транспорта робе и/или превозних средстава на царинском подручју Републике Србије.